ኢህአዴግ በዚህ አላበቃም። ጋዜጠኛውም እልህ አስጨራሽ ትግሉን አላቋረጠም። ይህን ተከትሎ አምባገነን መንግስታት እንደሚያደርጉት ሁሉ፤ ጋዜጠኛው የሚከሰስበትና ቅስሙ የሚሰበርበት ሌላ አዋጅ በፓርላማው ፀድቆ ወጣ። አዲሱ ህግ… አሸባሪዎችን ለመቅጣት የታወጀ አስመስሎ፤ ትኩረቱ ግን የነጻ-ፕሬስ ጋዜጠኞችን ለአንዴና ለመጨረሻ ግዜ በጨለማ ቤት ውስጥ የሚከረችም አይነት ሆነ። ዜጎች በገዛ አገራቸው ሃሳባቸውን በነጻነት የማይገልጹባት አገር ሆነች። እነውብሸት ታዬ፣ ርዕዮት አለሙና እስክንድር ነጋ በዚህ የአሸባሪ ህግ ተከሰው፤ ለአስራ ስድስት አመታት በእስር እንዲማቅቁ ተፈረደባቸው። እነዚህ ጋዜጠኞች በህዝብ ጩኸት ጭምር የተፈቱ ቢሆንም፤ አሳሪው ህግ እና አዋጅ ግን አሁንም አልተሻረም… እንዳለ አለ። ለዚህም ነው… “አራተኛው መንግስት አሁንም እንደታሰረ ነው ፍቱልን” የምንለው።
